Diari Oficial de la Generalitat Valenciana


Sumari del DOGV 8376, del 05-09-2018 (2018/8220)

ACORD de 4 de setembre de 2018, del Consell, pel qual s'inicien les actuacions per a pal·liar els danys produïts per l'incendi forestal iniciat el dia 6 d'agost de 2018 al municipi de Llutxent.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8376

Data del DOGV
:   05-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8220


Data del document
:   04-09-2018

Organisme emissor
:   Presidència de la Generalitat

Tipus de document
:   Acord

Descriptors 

:   * Quatretonda
    * Llutxent
    * Ròtova
    * Gandia
    * Ador
    * Pinet
    * Barx

ACORD de 4 de setembre de 2018, del Consell, pel qual s'inicien les actuacions per a pal·liar els danys produïts per l'incendi forestal iniciat el dia 6 d'agost de 2018 al municipi de Llutxent.  
 [2018/8220]  
El 6 d'agost de 2018 es va produir a la Comunitat Valenciana un gran incendi forestal, que va exigir un grandíssim esforç d'extinció, no només per a minimitzar la superfície afectada en l'àmbit agroforestal, sinó també ?i més important?, per a defendre, de manera activa, vides humanes, habitatges i infraestructures civils i agroforestals. L'incendi ha consumit la coberta vegetal de la zona afectada i, a més, es dóna la circumstància que part de la superfície cremada es troba en pendents elevats. A això, cal afegir que la zona afectada es troba en la regió amb majors precipitacions torrencials d'Espanya, en especial en època tardorenca, per la qual cosa és necessari i urgent realitzar una sèrie d'intervencions immediates per a mitigar els processos erosius, reduir l'escolament superficial, per a previndre possibles inundacions, aigües avall de la zona incendiada, i actuar en la mesura que siga convenient sobre la vegetació, per a garantir la seua adequada regeneració.  
  
És per això que cal escometre de manera immediata les actuacions necessàries per a aconseguir, com més prompte millor, tant la protecció i regeneració dels sòls i el paisatge agroforestal com la tornada a la normalitat de les zones afectades en els municipis que han patit els efectes de l'esmentat incendi forestal, que són: Llutxent, Ador, Barx, Gandia, Pinet, Quatretonda i Rótova.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que «s'entén per tornada a la normalitat el conjunt d'actuacions que, després d'una situació d'emergència declarada, estiguen orientades a procurar l'exercici de l'activitat quotidiana de les persones en les zones afectades per una emergència o catàstrofe», i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències «impulsar i coordinar les actuacions de les diferents administracions per a la restitució de la normalitat després d'una situació d'emergència declarada». No obstant això, la tornada a la normalitat dels paisatges agroforestals requereix tant actuacions urgents, per allò que s'ha assenyalat, per a mitigar els greus riscos d'erosió i conseqüent desertificació que puga derivar de la possible alta pluviometria de la zona, com actuacions que han de seguir els ritmes que la naturalesa va marcant, i que, per tant, requereixen un temps major d'execució. Per a això, la conselleria competent en matèria de medi ambient i agricultura compta amb els tècnics i especialistes que poden coordinar l'execució de les actuacions agroforestals necessàries per a la recuperació de sòls i paisatges per a garantir la seua persistència.  
  
De conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, i amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenrotllar-se per a aconseguir la volta a la normalitat, com més prompte millor, de totes les zones afectades per l'incendi forestal a què es refereix aquest acord, excepte les actuacions de protecció i recuperació de sòls i les actuacions de restauració dels paisatges agroforestals, que seran coordinades per la conselleria competent en matèria de medi ambient i agricultura.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències, en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i, en l'article 66, crea la Comissió Interdepartamental, per al seguiment i la coordinació de la postemergència. Ambdós òrgans de coordinació estan desplegats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
En aquest acord s'arbitra, amb caràcter d'urgència, el procediment perquè els municipis afectats per l'esmentat incendi forestal puguen presentar les seues estimacions dels danys en infraestructures i béns públics, així com dels danys que hagen pogut patir les instal·lacions i infraestructures agràries o d'altres sectors econòmics distints del forestal i els béns i immobles de persones físiques o jurídiques i els relatius a la realització de les actuacions de regeneració dels paisatges agroforestals.  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, amb la deliberació prèvia, en la reunió de 4 de setembre de 2018,  
  
ACORDA  
  
Primer  
De conformitat amb la Resolució de 12 de febrer de 2016, del president de la Generalitat, per la qual es deleguen determinades atribucions en diferents òrgans de l'Administració de la Generalitat, i amb els articles 3, 4 i 10 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, el director de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desplegar-se per a aconseguir la tornada a la normalitat, com més prompte millor, de totes les zones que es van veure afectades per l'incendi forestal a què es refereix aquest acord, excepte les actuacions de protecció i recuperació de sòls i les actuacions de restauració dels paisatges agroforestals que seran coordinades per la conselleria competent en matèria de medi ambient i agricultura.  
  
  
Segon  
Els municipis afectats per l'incendi forestal a què es refereix aquest acord són els següents: Llutxent, Pinet, Gandia, Ador, Barx, Quatretonda i Rótova, de la província de València.  
  
Tercer  
S'estableix un termini de 45 dies, comptats des de l'endemà de la publicació d'aquest acord en el Diari Oficial de la Generalitat Valenciana, perquè els municipis afectats puguen presentar les seues estimacions de danys, tant d'infraestructures i béns públics, com dels que hagen pogut patir les instal·lacions i infraestructures agràries, o d'altres sectors econòmics diferents dels forestals, així com dels possibles danys a béns mobles i immobles de persones físiques o jurídiques que no estigueren coberts pel sistema d'assegurances, i proposar actuacions i inversions de recuperació i regeneració de sòls i paisatges agroforestals.  
  
Per a dur a terme les corresponents estimacions de danys, els municipis afectats podran comptar amb el suport dels serveis tècnics de la Generalitat i, si és el cas, de la Diputació Provincial de València.  
  
  
Quart  
Les sol·licituds presentades per les corporacions locals seran avaluades per l'Oficina Única Postemergència, i, en les matèries de la seua competència, per la conselleria competent en matèria de medi ambient i agricultura, que s'elevaran a la Comissió Interdepartamental, per a la seua posterior aprovació pel Consell.  
L'execució de les mesures que corresponguen podrà dur-se a terme mitjançant el procediment d'inversió directa o pel procediment de subvenció.  
Les actuacions que es despleguen a través d'inversió directa podran executar-se per mitjà de l'encàrrec a mitjans propis.  
  
Cinqué  
Aquest acord, que no té efectes econòmics concrets, ja que aquests seran acordats pel Consell després de la realització de les actuacions que s'indiquen en l'apartat quart, produirà efectes des de l'endemà de la seua publicació en el Diari Oficial de la Generalitat Valenciana.  
  
  
València, 4 de setembre de 2018  
  
La consellera secretària,  
MÓNICA OLTRA JARQUE